Pretoria-slimmeters: Hof sê oor kontrak – Pretoria.ws
Pretoria-slimmeters: Hof sê oor kontrak
By Pretoria October 13, 2017
AfriSake, City of Pretoria, Hoofnuus, SA-nuus	0 Comments
’n Volbank regters in die hooggeregshof in Pretoria het vandag beslis dat die kontrak tussen die Tshwane-metroraad en PEU Capital Partners (PEU) onreëlmatig is en dat die gevolge daarvan nietig is.
Dit het byna vier jaar geneem om hierdie punt te bereik, maar AfriSake het daarin geslaag om die betaling van R950 miljoen deur die Tshwane-metroraad aan PEU te verhoed.
Die beslissing is met koste ten gunste van AfriSake gemaak, wat aangevoer het dat die kontrak nie voldoen aan die vereiste tender- en verkrygingsprosedures, soos voorgeskryf deur die Grondwet en verkrygingswetgewing, nie.
Aanvanklik is die aansoek teen sowel die Tshwane-metroraad as die PEU ingedien, maar ná die regimeverandering van die ANC na die DA in Augustus 2016 het die stad sy standpunt verander en AfriSake se aansoek ondersteun.
“Ons is baie tevrede met vandag se hofuitspraak. Die Tshwane-metroraad moes nooit die kontrak met PEU gesluit het nie. Die belastinggeld wat hierdeur gespaar is, kan nou deur die stad aangewend word vir ander projekte wat tot voordeel van stadsinwoners strek.
“As ’n sakeregte-organisasie sal ons voortgaan om ’n vryemark-sakeomgewing na te streef asook om gevalle te beveg waar daar duidelike nuttelose, verkwistende en onreëlmatige besteding deur die staat was,” het Armand Greyling, regs-en-beleidsontleder by AfriSake, gesê.